**PREDKLADACIA SPRÁVA**

Návrh zákona, ktorým sa mení a dopĺňa zákon Národnej rady Slovenskej republiky č. 13/1993 Z. z. o umeleckých fondoch v znení neskorších predpisov (ďalej len „návrh zákona“) sa predkladá ako iniciatívny materiál.

Umelecká obec dlhodobo vyzýva na zrušenie príspevkov príjemcov autorských odmien a odmien výkonných (reprodukčných) umelcov do umeleckých fondov podľa zákona Národnej rady Slovenskej republiky č. 13/1993 Z. z. o umeleckých fondoch v znení neskorších predpisov (ďalej len „zákon“), s odôvodnením, že ide o dodatočné zaťaženie ich príjmov.

Z dôvodu dopadov pandémie spôsobenej ochorením COVID-19 pristúpilo Ministerstvo kultúry Slovenskej republiky k novelizáciám zákona, ktorými sa  zdobrovoľnili príspevky príjemcov autorských odmien alebo odmien výkonných (reprodukčných) umelcov do umeleckých fondov a znížili sa príspevky dedičov autorských práv do umeleckých fondov. Uvedené opatrenia platia od 21. mája 2020, avšak ich platnosť je časovo obmedzená do 31. decembra 2022.

Vzhľadom na vyššie uvedené a v záujme zlepšenia podmienok pre autorov, výkonných (reprodukčných) umelcov a dedičov autorských práv sa navrhuje zrušiť povinnosť uhrádzať príspevky príjemcov autorských odmien alebo odmien výkonných (reprodukčných) umelcov umeleckým fondom.

Návrhom zákona sa taktiež zosúlaďuje terminológia zákona so zákonom č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov v znení neskorších predpisov.

Návrh zákona nie je predmetom vnútrokomunitárneho pripomienkového konania.

S prihliadnutím na dĺžku legislatívneho procesu a potrebnú legisvakanciu sa dátum účinnosti návrhu zákona navrhuje od 1. januára 2023.